Wernerjevi prvi uspehi z mednarodnih tekmovanj so prišli z Evropskim prvenstvom 1966 v Budimpešti. Sredi madžarske prestolnice se je najprej predstavil v teku na 200 m, v katerem je s časom 21.1 zasedel četrto mesto. Zatem je nastopil še s štafeto 4x400 m v postavi Werner-Edmund Borowski-Stanisław GrędzińskiAndrzej Badeński. Poljska je pred pričetkom veljala za velikega favorita, saj sta pred tem odlično formo na 400 m prikazala Grędziński in Badeński, ki sta v tej disciplini slavila dvojno zmago. Četverica je naposled odtekla nov državni rekord 3:04.5 in pričakovano zmagala pred obema nemškima štafetama.